钦定古今图书集成/明伦汇编/人事典/第040卷 > 《释名》 > 《百年歌》〈录一首〉 晋陆机
## 钦定古今图书集成/明伦汇编/人事典/第040卷 > 《释名》 > 《百年歌》〈录一首〉 晋陆机

《百岁时》，盈数已登肌肉单，四支百节还相患，目苦浊
镜口垂涎。呼吸嚬戚反侧难，茵褥滋味不复安。

《礼记王制》：“岁二月，东巡守，至于岱宗，觐诸侯，问百年
者，就见之。”按注以其年高，故不召见也。

《楚语》：昔卫武公年九十五，儆于国曰：“苟在朝者，无谓
我老耋而舍我，必恪共于朝，朝夕以交戒我。闻一二
之言，必诵志而纳之，以训道我。”

《孔子家语》六本篇“孔子游于泰山，见荣声期行乎郕
之野，鹿裘素琴瑟而歌。孔子问曰：‘先生所以为乐者
何也’？期对曰：‘吾乐甚多，而至者三：天生万物，唯人为
贵，吾既得为人，是一乐也；男女之别，男尊女卑，故人
以男为贵，吾既得为男，是二乐也；人生有不见日月，
不免襁褓者，吾既以行，年九十五矣，是三乐也；贫者’”
士之常，死者人之终，处常得终，当何忧哉？孔子曰：“善
哉，能自宽者也！”

《高士传》：林类者，魏人也，年且百岁，底春披裘，拾遗穗
于故畦，并歌并进。孔子适卫，望之于野，顾谓弟子曰：
“彼叟可与言者，试往讯之。”

《唐书甄权传》：“权究习方书，遂为高医。贞观中，权已百
岁。太宗幸其舍，视饮食，访逮其术，擢朝散大夫，赐几
杖衣服。”

《茅亭客话》：伪蜀王氏时，有郎官陈损之，至孟氏朝，年
已百岁，妻亦九十馀。当时朝士家有婚聘筵会，必请
老夫妇，以乞年寿为名。

《古穰杂录》：南京吏部魏文靖，家居二十馀年，布袍粝
饭，不治生业。年九十八，御史梁昉言骥耆德，请如汉
故事优礼之。上御奉天门，顾礼部曰：“尚书魏骥寿及
伯龄，兼有德望，朕甚嘉悦。其敕遣行人存问，赐羊酒，
有司月给米三石赡之。”

《雪涛小说》：尝闻闽中林太守春泽寿一百四岁，当九
十九年，里人拜节祝曰：“愿公百龄。”公怫然怒且笑曰：
“不曾要君家养我，奈何限我寿耶？”

《汉书艺文志》：“魏文侯最为好古。孝文时得其乐人窦
公”按注：“桓谭《新论》云：‘窦公年百八十岁，两目皆盲，文
帝奇之，问曰：‘何因至此’？对曰：‘臣年十三失明，父母怜
其不及众技，教鼓琴，臣导引，无所服饵’’。”

《魏书罗结传》：“结，代人。世祖初，为散骑常侍，迁侍中，摠
三十六曹事。年一百七岁，精爽不衰。世祖以其忠悫，
甚见信待。年一百一十，诏听归老，赐大甯东川以为
居业，并为筑城，即号曰罗侯城。至今犹存。”

《辽史圣宗本纪》：“统和十二年，霸州民李在宥，年百三
十有三，赐束帛锦袍银带，月给羊酒，仍复其家。”
《清波杂志》：“温阳之山有老人，行年一百二十矣。淳熙
登号之三年，朝廷举行旷世之典。有采樵者进而问
之曰：‘今天子朝太上皇德寿宫，奉玉卮上千万岁寿，
肆大号，加恩区内，无问于已仕未仕之父母，苐其年
之如诏者而授之官，叟何为而弗与’？”老人对曰：“吾未
及其年。”樵者曰：“叟年逾期颐，何为而未及？”对曰：“天有
二日，人有二年。有富贵之年，有贫贱之年。富贵之年
舒以长，贫贱之年促以短。吾自幼至老，未尝识富贵
之事。身不具毛褐，不知冰绡雾縠之为丽服也；口不
厌藜藿，不知熊蹯豹胎之为珍羞也；目不睹靡曼之
色，而蓬头齞唇之与居；耳不听丝竹之音，而荛歌牧
啸之为乐。今吾虽阅一百二十二年之寒暑，而不离
贫贱。若以二当一，则吾之年始六十有一，与诏不相
应，是以为未及，又何敢冒其官？”曰：“今之世有年未及
益其数以应诏者，朝廷亦官之，何也？”对曰：“彼富贵者
也，吾固言之矣，是所谓以一而当二者也。其学，甯越
之徒欤？吾侪小人，不敢求其比。”樵者笑而退。

《偃曝谈馀》：“赵文监，平凉人。言其家去崆峒山四十里，
言山中有王道人者，河南人，年一百四十岁，发白返
黑，齿落复生。赵饮以酒，至二百杯不醉。